钦定古今图书集成/明伦汇编/皇极典/第245卷 > 《论保天下之志》李德裕
## 钦定古今图书集成/明伦汇编/皇极典/第245卷 > 《论保天下之志》李德裕

“有天下者必有保天下之志，然后王业可兴；有一国
者必有保一国之志，然后霸道可立。”盖志者气之帅，
而事功之所基也。有志主于中，然后见于外者必求
所以保之之人，而贤材于此乎进用，必图所以保之
之具，而政事于此乎修举。人民在所拊循之，而害民
者必除，土地在所固守之，而侵地者必却，随其所保
之大小，而大以王，小以霸，则其志之不同也。至于懦
而无立志，窃窃然惟以保身为计，贤材政事，土地人
民皆莫之恤，则岂独不能保天下及一国？虽欲保身，

一怒而安天下之民，岂非有保天下之志哉？由武王
推之，则后之创业中兴，凡能兴帝王之业于天下者，
皆其志足以保天下者也。昔者齐小白曰：“先公优笑
在前，贤材在后，国家不日引，不月长。吾恐宗庙之不
扫除，而社稷之不血食，故相管仲而授之以政”，岂非
有保一国之志哉？由齐小白推之，则后之裂土分民，
凡能立霸道于其国者，皆其志足以保一国者也。至
隋、陈之主则不然，炀帝继体守成，荒淫失度，媮取目
前之逸，盗贼满天下而不知也。尝引镜自照曰：“此好
头项，谁将斩之？”其后卒有江都之祸。陈叔宝据有江
左，不恤政事，隋师伐之，国危矣，乃曰：“吾自有计。”遂与
妃嫔同入于井。其志如此，身且不保，而况能保天下
及其国哉？由是推之，则古之亡天下与失国者概可
见矣。夫志小者不可以语大，志近者不可与谋远，志
锥刀之利者不足与论万全之储，志藜藿之食者不
足与议太牢之味，而况于天下国家安危存亡之至
计哉？《书》曰：“予告汝于难，若射之有志。”又曰：“功崇惟志。”
射无志则不能以中的，士无志则不能以“崇功。有天
下国家者无志则不足以保民。”呜呼！君人者尚志。取
其所先务也。